R5dwMg/zh-wiki-yue-long huggingface dataset:
舉個具體啲嘅例子，想像一首樂曲分三段樂章，每段樂章有若干段小節，當中第一段樂章嘅拍號係 4/4 而第二段樂章嘅拍號係 3/4－兩段樂章之間喺節奏呢樣特性上有明顯嘅差異，不過有某一串特定樣嘅音符硬係會喺每段樂章嘅開頭嗰段出現，所以呢幾段樂章之間有足夠嘅共通點，可以算係一首樂曲。
作曲家作曲嗰陣有時會運用音色呢種特性嚟達到想要嘅藝術效果－唔同樂器音色唔同，唔同音色達到唔同嘅藝術效果，所以有唔少樂曲都係作嚟俾特定嘅樂器演奏嘅，一般俾人覺得要用返嗰隻樂器嚟奏先至可以奏得出作曲家想要達到嘅效果。
1983年，蘋果公司嘅業務越做越大，喬布斯搵咗百事可樂公司嘅John Sculley返嚟管理公司，做行政總裁。1985年，電腦業界普遍蕭條，Sculley認為喬布斯已經成為咗公司問題嘅來源，趕咗喬布斯出蘋果公司。
後來喬布斯又收購咗Lucasfilm旗下喺加利福尼亞州Emeryville嘅電腦動畫效果工作室，重成立咗獨立公司「彼思動畫製作室」。喺之後十年，彼思成為咗好多人識嘅3D電腦動畫公司，重喺1995年推出咗全球第一部全3D立體動畫電影《反斗奇兵》。
1996年，陷入財政困難嘅蘋果電腦以4億美元收購咗NeXT電腦公司，喬布斯就返咗蘋果電腦。1997年，當Gil Amelio離開蘋果電腦之後，喬布斯就攞返蘋果電腦嘅大權。直到2011年8月24號佢辭職唔做行政總裁。
最初佢淨係用得磁帶，而且淨係錄得資料，唔係用嚟錄音，後來有得用五吋碟，五吋碟嘅操作系統叫 DOS。同當時其他牌子嘅個人電腦唔同，佢淨係可以顯示大楷嘅 ASCII。佢嘅畫圖功能亦都特別怪，喺高解像度模式入面，像素並冇特定嘅顏色，而係根據顯像管嘅操作原理，由像素嘅位置同隔籬有冇嘢嚟決定像素嘅顏色。
蘋果公司後來出咗出得細楷嘅 Apple IIe 同 Apple IIc，再之後出咗用十六位元嘅 65816 處理器嘅 Apple IIgs，但係因為嗰陣 IBM PC 已經推出咗，gs 已經唔夠打，結果取代 Apple II 嘅並唔係 Apple IIgs 而係 Macintosh。
由於喺歷史上東西方嘅對峙，奧威爾嘅作品經常被視為反蘇同反共嘅代名詞，因此喺蘇聯、東歐、中華人民共和國等社會主義國家遭到封殺。《一九八四》直到1985年先有簡體中文版刊行，且出版初期被列為「內部讀物」，只係畀特定嘅人群買嚟睇。
Palm Pilot係掌上手持設備嘅個人數碼助理 ，其中運行Palm OS。 Palm設備已經從手機到智能手機的運行Palm OS和Windows Mobile的本頁面描述了一系列的Palm設備，從第一代的Palm機器稱為試點到目前的最新型號產品由Palm公司包括其新棕櫚中心線消費者的智能手機。
Internet Explorer 係微軟嘅新版本Windows作業系統嘅一個組成部分。喺舊版嘅作業系統上，佢係獨立同免費嘅。由Windows 95 OSR2開始，佢被綑綁作為所有新版本嘅Windows作業系統中嘅預設瀏覽器。
然而，2004年~2005年嘅一次重大更新只適用於Windows XP SP2 及Windows Server 2003 SP1。最初，微軟計劃同下一個版本嘅Windows作業系統一齊發佈Internet Explorer 7，但後來微軟公司宣佈，Internet Explorer 7 嘅一個測試版本將會喺2005年夏季提供畀Windows XP SP2用戶。
雖然話而家最新嘅Internet Explorer係11版，但係微軟公司喺2015年1月21號宣佈咗要開發Spartan嘅關係，從2015年3月18號開始，就話IE唔會係Windows 10事先載入嘅瀏覽器，並且會逐步放棄IE嘅品牌。
2003年微軟宣佈將唔會繼續開發 Internet Explorer 喺Macintosh電腦嘅版本。而對Macintosh版本Internet Explorer嘅支援喺2005年終止，並喺2006年停止下載。
Windows XP係微軟公司嘅一款視窗作業系統。Windows XP喺2001年8月24號正式發佈。佢嘅零售版喺2001年10月25號上市。Windows XP原本嘅代號係Whistler。字母XP表示英文單詞嘅「體驗」。
微軟喺2002年9月9號發布咗Windows XP嘅Service Pack 1，包含超過300個bug修復，同埋Windows XP原始版本嘅安全bug修正。SP1重增加咗USB 2.0嘅支援，微軟Java虛擬機器，.
更新包2亦引進咗一個值得注目嘅核心啟動，可以更快載入作業系統。喺核心啟動嘅時候，新歡迎畫面移除咗「Professional」及「Home Edition」字樣，因為微軟喺SP2發佈前，引進新嘅Windows XP版本。
Service Pack 2增加咗一啲安全功能，包括一個防火牆，喺Windows下個名叫做Windows 防火牆，喺預設嘅情況下佢係啟動狀態。另外，利用新型號處理器嘅NX bit功能，新增一個系統記憶體保護功能，佢可以防止一啲快取溢位攻擊。
此外，有關嘅防護改良重包括電子郵件同埋瀏覽器。Windows XP Service Pack 2內建咗一個Windows資訊安全中心，為使用者提供一個關於系統安全防護嘅概觀，例如防毒軟件嘅狀態，Windows Update同新嘅Windows防火牆。
2007年8月10號，微軟為咗解決「密鑰荒」而發布一個SP2次要嘅升級，叫做Service Pack 2c。呢個更新喺增加新密鑰嘅同時，亦降低部分可用密鑰嘅數量。呢個更新只係針對Windows XP Professional同埋Windows XP Professional N作業系統。
佢喺2008年7月10日開始被自動推送到自動更新嘅用戶。Service Pack 3可以安裝喺Internet Explorer版本 6、7或8嘅系統上。SP3唔包括Internet Explorer 7或8。
微軟官方喺2007年底宣佈，2014年4月8號之後唔會再更新Windows XP。雖然係噉，微軟喺嗰日之後出過兩次緊急安全更新，一次係2014年5月修補Internet Explorer嘅漏洞，另一次係2017年5月因應WannaCry勒索軟件攻擊而作嘅系統漏洞修補。
其實有好多用戶都唔知Windows Update係搞邊科嘅，重有好多嘅翻版帶都事先將Windows Update嘅自動更新都閂埋。好彩係中國大陸入面嘅幾大安全軟體都有系統更新嘅功能，安裝咗之後就可以話畀使用者喺系統入面點用，如估唔係嘅話，使用者嘅Windows XP系統已經爛到冇得用喇。
依家有好多嘅電腦凈係用嚟聽歌同埋睇片、整下簡單嘅OFFICE操作，咁喺呢類嘅電腦入面，基本上肯定冇咩私隱噉滯，如估安裝咗一種比較犀利嘅殺毒軟體就可以咩都冇事喇，更加唔使講咩升唔升級。不過之後，如估瀏覽器發展到行嗮周街都係嘅話，咁XP就可以講拜拜喇。
依家有好多嘅電腦遊戲都係針對Windows 7或者係8嚟整咗特別嘅優化，甚至有啲遊戲喺Windows 7或者係Windows 8先至可以玩得，咁鍾意成日玩遊戲嘅人可以將系統升級到Windows 7都得，而Windows 8入面就有專門嘅遊戲嚟等住佢哋。
既然微軟唔再支援，安全廠商就開始搞。喺中國大陸入面，有成億部電腦裝咗Windows XP，咁佢就肯定係一個大嘅市場喇，咁有好多安全嘅廠商就借住呢筍嘢嚟推動自己嘅產品嚟提高市場嘅佔有率，想嚟頂住微軟嚟撐起Windows XP後續嘅安全支援。
雖然話呢啲安全廠商唔係微軟嘅屬下公司，加上所掌握嘅系統核心技術都係有限嘅，而負責幫手嘅廠商整出嚟嘅更新方面，凈係攞熱更新嘅形式嚟搞，唔知效果係點。不過如估繼續用Windows XP嘅話，必須要有比較犀利嘅殺毒軟體。
Windows XP係好多用戶啱啱開始接觸電腦嗰陣用嘅操作系統，喺開始慢慢咁識咗點用之後就嚟咗新嘅操作系統，搞到好多用戶都話唔慣。既然舊版都好地地嘅，加上我又唔識用或者係唔習慣用新嘅操作系統，如估換咗新嘅操作系統都要重新學過。
重有啲辦公系統同埋專用軟體都係針對Windows XP嚟開發嘅，如估喺新嘅系統同埋新嘅IE瀏覽器入面，都會出現唔兼容嘅現象，搞到辦公人員如估筆記簿電腦入面裝嘅係Windows 7或者係Windows 8，就唔可以用企業辦公系統喇，搞到噉先至換返Windows XP。
重有家陣用得好㷫嘅應用軟體同埋遊戲，大多數都已經支援Windows 7或者係Windows 8，甚至喺Windows 7或Windows 8入面先至可以充分發揮軟體同埋硬體嘅性能，而有啲就凈係可以喺新系統入面用嘅。
因為售價平過一般主流嘅剪片軟件，功能又唔差過第啲軟件，有人認為佢係數一數二嘅，受獨立製片人同一啲荷里活電影人／剪片人歡迎。Final Cut Pro 剪到唔少格式，有 SD，HDV，HD，HVX， Panasonic P2HD / DVCPRO，Sony XDCAM，2K，4K，同 IMAX。
喺法文，數量除咗名詞有之外，冠詞同形容詞都有，例如 ｢le chat blanc｣ 係 ｢嗰隻白貓｣，｢les chats blancs｣ 就係 ｢嗰啲白貓｣，除咗名詞 ｢chat｣ 要加 ｢s｣ 之外，連串住嘅形容詞 ｢blanc｣ 都要加 ｢s｣，冠詞亦都轉咗。
好似粵語、客家話同標準官話等嘅漢語，好少可會用到格同變格。不過，世上有唔少語言都有頗為複雜嘅文法格系統，當中仲不乏一啲影響力巨大嘅語言，例如對眾歐洲語言影響深遠嘅拉丁文就有變格爾家嘢，除此之外，會用變格嘅語言仲有梵文、德國話、俄羅斯話 、波斯話、愛爾蘭蓋爾話、芬蘭話同巴斯克話.
－兩句嘢都係「表示國王嗰隻字行先，表示睇到嗰隻字行後」。兩句嘢嘅分別在於句 1 嘅 rēx 係主格，而句 2 嘅 rēgem 係賓格，所以句 1 嘅「國王」係句子嘅主，係做出「睇到」呢樣動作嗰一方，而句 2 嘅「國王」係句子嘅賓，係「睇到」呢一樣動作嘅對象。
喺 1 嗰行橫行「魚蛋」嘅例句當中，兩句句子都係成  噉嘅基本結構，當中一句係我行先，另外嗰句係粒魚蛋行先，但喺廿一世紀初嘅粵語入面，兩者都成功表達到「食嘢嘅係我，被食嘅係粒魚蛋」噉嘅意思。淨低啲例句都係同一道理。
諗返日本話嗰個例子，日本話嘅做法係「S 同 A 處理方法相同，但 P 嘅處理方法同前兩者唔同」嘅－上面講咗，日本話會用 ga 嚟嘜 S 同 A，而 P 就會用 o 嚟嘜。因為噉，日本話就算係所謂嘅對格型配列。
主格，名字第一變法，名字第一座，係名字一格，畀事物之名。佢通常用來參考，字典編排，多數用主格。如廣東話，「我中意你」。我就係主格。之不過廣東話乜格都毫無變化，同屈折話唔同。如英文，「I like it.
與格，卽名字第三變法，又叫名字第三座，係名字一格。通常喺動字之後，動字通常係與予以物品，而名字同物品又有直接關係。廣東話一例，「陳仔畀細輝支筆」，細輝個位，係受物品，就係受格。之不過，廣東話唔係屈折話，字本身毫無變化。
喺中華民國時期及之前，廣州學校都用廣州話嚟母語授課。中國共產黨建政後開始打壓粵語，學校全部改成普通話，且唔再保留母語課程，再宣傳「喺學校講廣州話不文明」對學生進行處罰等措施。喺文化大革命時期，所有粵語歌、粵曲等都被取締，換成鋪天蓋地嘅普通話革命紅歌，嗰陣時廣州人就將呢啲歌曲，改成粵語惡搞歌詞嚟自娛自樂。
1980年代，隨著改革開放，「偷偷翻錄香港嘅廣東歌、流行曲、錄音帶」嘅日子成為過去，廣州同香港嘅交流中斷咗差唔多30年後，先至重新駁返。但係，由於廣州缺失對粵語系統教學，並且長年以嚟廣州仲進行緊政治推普宣傳，所以廣州後生一代，逐漸講唔出流利嘅標準音調同傳統詞彙，普通話詞組嘅直譯比比皆是。
1949年之前廣州市嘅主要英文拼寫方案，係傳統粵式郵政式拼音，但從1950年代開始，就被當局強行取消。喺21世紀香港開放自由行之後，先逐漸被廣州人所重新認識。但好多人已經話嗰啲係「香港拼音」，而實際上卻係源自廣州，現今喺海外嘅使用率仲高過廣州。
當局為咗賣地賺錢，經常將公租房、廉租房、限價房嘅興建位揀喺城鄉結合部，而幾乎從嚟唔會選擇返喺市區地段，其目的係「抽疏老城區」。例如白雲區嘅金沙洲新社區同同德圍、芳村地區嘅芳和花園、海珠區嘅毛紡廠、天河區廣氮花園等地，使廣州市民被迫搬離舊區。
而持普通話、各地方言或「唔鹹唔淡」粵語嘅外地租客，反而開始湧入西關。佢哋大部分喺西關附近嘅批發市場打工，例如黃沙水產批發市場、十三行附近嘅服裝批發市場。因為呢類人士受教育水平較低，其不良生活習慣，使舊區環境更加惡劣。
隨着舊城嘅空心化，傳統民俗文化亦都加速消亡。有恩寧路舊街坊話，舊城改造唔單止係興建新樓，仲需要等土生土長嘅西關人安住喺西關，「如果西關啲街坊，都要搬到好遠嘅地方，咁邊個講述西關歷史啊？重塑西關歷史文化，又從何而談？
大部分廣州人認為，只係想賺錢、唔想學粵語、唔想融入廣州文化嘅低質素外地人太多，加上當局打壓，係造成廣州粵語被邊緣化嘅一個因素。喺廣州以至於整個珠三角，對外地低素質人士同軍人嘅主要印象，都係「犯案率高、偷呃拐騙、隨地吐痰、亂拋垃圾、高聲喧嘩、野蠻暴力、帶小朋友喺地鐵大小便、冇禮貌、排隊兼隊、軍車衝紅燈」等等。
外地人話，「冇咗外來工，就冇人肯做低下崗位，廣州就冇今天嘅建設成就」，話廣州人存有「優越感」。廣州人就話，喺中華民國及清朝之前，廣州嘅城市建設大部分係靠自己人，就算國民政府嘅廣東政策都係「粵人治粵」。
廣州人性格低調、務實、溫順。稱呼鄰里為“隔籬鄰舍”，住喺附近人士為“街坊”，鄰里關係好，且樂於守望相助，習慣和氣生財，因此先前大家都夜不閉戶，好少有發生傷害性事件。但而家廣州鄰里關係中，摻入咗許多外地人，言語溝通同生活習慣唔同，及外地人士嘅素質參差不齊，外地人入屋搶劫案件頻發，導致鄰里關係普遍趨向於冷漠同僵硬，只有舊城區同部分廣州人仲保留住良好嘅鄰里關係。
所謂嘅「新廣州人」，係相對本地廣州人而言。「外地人點樣先可以成為新廣州人」係個討論熱點，有廣州官媒話「而家喺廣州商業區及新開發區工作嘅非廣州戶口人士」應該屬於廣州人。有時都指「新被納入廣州市範圍地方嘅人」，由於呢啲人所在地區而家屬於廣州市管轄，所以成為相對意義上嘅新廣州人。
目前未有廣州戶口嘅「新廣州人」，佢哋喺廣州嘅福利政策，相比少過本地廣州人，例如就學、工作保障等等，同廣州人並唔平等，被認為係「引致對廣州認同感不足嘅誘因」。但正如陳揚所講，「新廣州人」當廣州係戰場，而唔係家園。
廣東省人口，從20世紀六七千萬激增到而家超過一億一千幾萬，外來人口喺過去二三十年冇節制咁增長，使廣東成為第一大移民大省，人口多過越南兩三千萬，廣州市人口亦從原來嘅五六百萬人，激增超過千幾萬。近十幾年社會治安變得非常復雑，有人認為同大量外省人士進入廣東紀律部隊有關，因為外來人士可能為鞏固自身勢力，而聯群結黨安置親屬及老鄉到所駐守在地基層單位工作。
需要指出，喺而家大陸政制下，非城市人口可能依靠戶籍占有土地或宅基地，而城市人口就反而冇咁嘅權利。咁樣一嚟，喺城市裏邊兩種人口，喺城市福利競爭之中，非城市人口顯得更加有資源優勢，被市民批評為“占有兩種資源非常爽”。
而美洲嘅美國嘅佛羅尼達州同加州、墨西哥、澳洲嘅昆士蘭、印度、非洲嘅南非、馬達加斯加同西亞嘅以色列等國家係引咗荔枝入嚟種嘅。呢樖嘢既係長壽兼高產嘅果樹，又係俾人話成係「水果界嘅皇后」。佢重係全世界從古代到而家為止，係出嗮名嘅華南名貴水果。
而顏色方面，上邊深綠有光澤，下邊粉綠。而佢一般喺春天嗰時開綠白色或淡黃色圓錐花序嘅細花仔。而夏天嗰時先至結果，佢啲果係波形或蛋形。而果皮方面，未熟嗰陣係青綠色，熟咗嗰陣係暗紅色，表面係龤澀澀，有啲嘢突咗出嚟噉。
荔枝嘅果係可以用嚟食。尤其佢嘅營養方面都好豐富吓，由於佢嘅色香味同個樣都比較靚，甚至俾人話咗係高級嘅滋補水果。另外，佢樖嘢嘅木喺廣東嗰邊俾人話係特級品種，佢重可以用嚟做木材都得。一般用喺整船、楣、柱同上等家具嗰範圍入面。
喺西班牙文入面，小稱可以用來講一啲小動物，例如貓係gato/gata，貓仔貓女就係gatito/gatita。另外，用喺形容詞上面，可以減低一啲貶義詞嘅冒犯性，例如話一個人肥最好就用gordito/gordita，而唔係gordo/gorda，類似英文入面fat同chubby嘅分別。
馬克吐溫，原名叫深苗奧 蘭韓 卡利文司，係美國小說家、作家，演講人。以其幽默、機智同名氣見稱，交友廣闊。佢寫嘅《湯姆歷險記》同埋之後嘅 Adventures of Huckleberry Finn 至為人熟識。
－兩句嘢都係表示「國王」嗰隻字行先，表示「睇到」嗰隻字行後。兩句嘢嘅分別在於句 1 嘅 rēx 係 NOM，而句 2 嘅 rēgem 係 ACC，所以句 1 嘅「國王」係句子嘅 S，係做出「睇到」呢樣動作嗰一方，而句 2 嘅「國王」係句子嘅 O，係「睇到」呢一樣動作嘅對象。
變格可以幫手令一隻語言嘅語序變得比較自由，因為詞形變化理論上已經嘜低咗每隻字扮演乜嘢角色，就算掉亂啲字，意思上都照計會完全一樣。不過，現實未必係咁，例如，喺芬蘭文，啲字可以掉亂少少，但係如果次序掉亂過，擺喺句子前面嘅會係重點，亦即係雖然意思大致一樣，但係其實會有唔同。
正如上面提到，廣東話响語序上有返咁上下彈性，有可能使用 SVO、SOV、VOS 同 OSV 等嘅多種語序。事實係，主流嘅語言都會喺語序上或多或少噉有啲彈性，或者會喺某啲特定情況下改變句子嘅語序，唔會話完全定死咗淨係准用一種語序。
進階啲嘅語序分佈研究，仲會考慮「邊啲語序特性傾向一齊出現」，即係例如研究「行 SVO 嘅語言，有幾大機率會用 RelN語序？」同埋「同 SOV 語言比，用 SVO 嘅語言會唔會比較大機率用 NRel語序？
1876年2月26號，60歲嘅米高·莊·哥連斯同祇有23歲嘅瑪麗安·奧布里仁結婚，婚後佢等一共養大咗8個仔女。米高·哥連斯6歲嗰陣，米高·莊·哥連斯就過咗身。臨終之前，米高·莊·哥連斯首先預言話佢個女希倫娜會成為一個修女，然後又叫大家一定要照顧好米高，因為「終有一日，佢會成為一個大人物，為愛爾蘭做大好事」。
米高·哥連斯13歲半嘅時候入咗基爾車石鎮國立學校讀書，平時住喺佢家姐瑪嘉烈同姐夫派崔克·奧錐士高屋下，週末就返自己屋下嘅農田道幫手。派崔克·奧錐士高創辦咗一份叫做《西柯奇人》嘅報紙，重請咗米高·哥連斯幫佢手做報道工作。
1906年2月，剛剛畢業嘅米高·哥連斯參加咗公務員考試，然後喺6月加入英國皇家郵政。1910年，米高·哥連斯搬咗去倫敦，同一間股票經紀行做通訊員，住喺佢個妹祖恩娜屋下，同時入咗倫敦國王學院讀書。之後佢加入咗蓋爾運動協會倫敦分會，並且通過蓋爾足球員森繆·麥圭亞嘅介紹，加入咗當時重係秘密組織嘅愛爾蘭共和兄弟會。
自從加入咗愛爾蘭共和國兄弟會之後，米高·哥連斯好快就以出色嘅組織能力贏得兄弟會嘅讚賞。佢首先成為咗核心人物佐治·普倫基伯爵嘅財務顧問，後來又成為咗另一個核心人物，復活節起義嘅策劃人之一，佐治·普倫基伯爵個仔佐沙夫·普倫基嘅副手。
1919年1月21號，新嘅愛爾蘭議會第一次喺都柏林市長官邸開會。米高·哥連斯事前通過情報網收到風，警告其他議員要小心英國當局嘅搜捕，但係伊蒙·德維利拉同埋其他幾個領袖忽略咗米高·哥連斯嘅警告，結果就被英國當局捉咗，去唔到開會。
伊蒙·德維利拉以為，如果英國當局真係捉走佢嘅話，剩返嘅人可以趁機展開一場宣傳攻勢，點知避的過搜捕嘅人根本唔足以展開宣傳攻勢。喺伊蒙·德維利拉缺席嘅情況下，卡侯·布魯額當選咗做愛爾蘭議會議長。同一日，志願軍軍人桑·奧圖利西喺未有批准嘅情況下，帶人襲擊咗一支喺池伯歷治奧倫市郊外運送炸藥嘅皇家愛爾蘭警隊小隊，殺死咗兩名警察。
1919年4月，米高·哥連斯將伊蒙·德維利拉從林肯監獄道救咗出來之後，伊蒙·德維利拉做咗議會議長。同一年，議會正式通過將愛爾蘭志願軍改為愛爾蘭共和軍，指定為革命政府嘅武裝部隊。1919年夏天，米高·哥連斯當選愛爾蘭共和兄弟會嘅主席，同年9月升任愛爾蘭共和軍情報總監。
1919年，已經忙到就快踢晒腳嘅米高·哥連斯被伊蒙·德維利拉任命為革命政府嘅財政部長。當時，由於愛爾蘭議會嘅成員要處處小心來自英軍、皇家愛爾蘭警隊、皇家愛爾蘭輔助警隊以致黑棕部隊嘅搜捕，好多部長都祇係有名無實嘅頭銜，或者祇係一兩個人一間辦公室，做唔到太多嘢。
米高·哥連斯最出名嘅戰術係一種叫做「飛行縱隊」嘅游擊戰術，用一支唔超過十二人嘅小隊突襲英國目標，殺死目標之後馬上撤退。喺伊蒙·德維利拉逗留美國，安排走私軍火入愛爾蘭，並且聯合當地愛爾蘭裔美國人遊說美國政府承認愛爾蘭革命政府嘅期間，米高·哥連斯幾乎係一個人安排暗殺、強化愛爾蘭共和軍同管理革命政府財政同「國家借款」。
佢同理察·詹士·繆卡曦係愛爾蘭共和軍嘅兩個最重要嘅組織人，將分散喺全國各地嘅民族抵抗運動集中埋一齊。但係組織飛行縱隊暗殺英國目標嘅任務，好多都係由理斯察·麥伊負責執行嘅，不過米高·哥連斯都幫咗好大忙。
1921年7月，按照米高·哥連斯自己嘅講法，愛爾蘭共和軍再打多兩三個星期，甚至再打多幾日，就會彈盡糧絕，但係米高·哥連斯依然安排緊一次六國大封相級嘅行動，準備一網打盡潛伏喺都柏林嘅英國情報員。但係，就喺行動之前，革命政府突然收到咗英國方面要求停火嘅通知。
1921年8月，伊蒙·德維利拉要求愛爾蘭議會將自己嘅頭銜由「總理」升格為「總統」，令到佢可以喺英愛談判入面同英王佐治六世平起平坐。但係由於之前愛爾蘭共和兄弟會已經揀咗米高·哥連斯做主席，所以產生咗衝突。
後來，伊蒙·德維利拉得悉佐治六世唔會參加談判，所以決定自己都唔去，而由於內閣唔情願去，所以伊蒙·德維利拉派咗一個代表團去倫敦參加談判，由亞瑟·奧格列夫夏做代表團團長，羅拔·亞斯堅·仇德斯做秘書長、其他成員包括米高·哥連斯、伊蒙·奧杜根同羅拔·伯頓。
1921年10月11號，愛爾蘭代表團喺倫敦騎士橋路嘅漢斯廣場住宅區設立咗辦公室，但係米高·哥連斯就自己另外喺加多近花園15號設立咗辦公室。米高·哥連斯對內閣任命佢做特命公使嘅決定好不滿，因為佢認為咁樣會將自己完全暴露畀英國人睇，一旦談判破裂，戰爭再次爆發嘅話，自己想要再打返游擊戰就難上加難。
由於當時絕大部分新教人口都集中喺烏勒省東部，米高·哥連斯希望利用邊境委員會來盡可能縮細北愛爾蘭嘅面積，令到北愛爾蘭無辦法經濟自立，最後被迫加入愛爾蘭。新嘅愛爾蘭自由邦將會係英國嘅一個自治領，英國國王繼續做國家元首，但係愛爾蘭自由邦將會有民選下議院、獨立嘅司法系統同埋內務自主權。
共和派將條約嘅簽署視為對愛爾蘭嘅出賣，因為佢等接受唔到用自治領來代替共和國伊種做法，更加接受唔到宣誓效忠英王伊種做法。但其實條約上面寫嘅係要宣誓效忠愛爾蘭自由邦，附帶再效忠埋英王，而唔係淨係效忠英王。
條約最終導致咗新芬黨同愛爾蘭共和軍嘅分裂。愛爾蘭議會經過10日嘅激烈辯論之後，先至以64票贊成、57票反對嘅微弱優勢通過咗英愛條約。而一直關注談判過程嘅愛爾蘭共和兄弟會，就以絕對多數通過支持《英愛條約》，唯一投反對票嘅係後來成為愛爾蘭共和軍參謀長嘅連恩·奧連施。
條約喺愛爾蘭引起巨大爭議。第一，伊蒙·德維利拉對米高·哥連斯未經內閣授權就同英國簽約好不滿。第二，共和派對條約嘅內容好不滿，尤其係對條約裡面「留返3個通商口岸畀皇家海軍用」伊部分更加不滿。愛爾蘭共和軍嘅不滿，令到剛剛平靜嘅愛爾蘭，又一次戰雲密佈。
根據1919年嘅憲法，愛爾蘭議會繼續存在。伊蒙·德維利拉辭咗自己嘅「共和國總統」職務，參加愛爾蘭議會領導人選舉，希望自己當選之後可以徹底推翻《英愛條約》。但係喺1月9號，佢個如意算盤被亞瑟·奧格列夫夏嘅當選打亂晒。
根據《英愛條約》，愛爾蘭自由邦建立咗自己嘅議會，當時叫做「南愛爾蘭下議院」。南愛爾蘭下議院選咗米高·哥連斯做總理，於是米高·哥連斯組建咗愛爾蘭自由邦臨時政府，但係同時留任亞瑟·奧格列夫夏政府嘅財政部長。
嘅係，愛爾蘭自由邦臨時政府一宣佈成立，北部6個新教徒多過天主教徒嘅郡即刻就宣佈退出自由邦，留喺英國。但係，同自由邦嘅地位相比，將愛爾蘭分割成自由邦同北愛爾蘭反而無引起重大爭議，其中一個重要原因，就係米高·哥連斯一直都計劃緊喺北愛爾蘭開展游擊戰爭。
1922年早段，米高·哥連斯就不停咁派愛爾蘭共和軍部隊將武器同彈藥運去北部，畀當地嘅愛爾蘭共和軍部隊，而伊啲運去北部嘅彈藥，最初竟然係英國交畀臨時政府用來武裝自由邦軍隊嘅武器。5月同6月，米高·哥連斯同連恩·奧連施聯合咗愛爾蘭共和軍裡面嘅條約派同反條約派，喺新嘅南北愛邊境組織咗一次進攻。
絕大部分反條約派都接受到伊個折衷方案，但係重有一部分人始終唔肯讓步。另外，為咗消除各派軍隊之間嘅裂痕，米高·哥連斯成立咗「軍隊統一委員會」，邀請條約派同反條約派嘅軍人加入委員會，甚至利用自己愛爾蘭共和兄弟會主席嘅身份，遊說愛爾蘭共和軍高層接受《英愛條約》。
但係，英國當局唔單止否決咗伊部自由邦憲法草案，重威脅對愛爾蘭實行經濟封鎖。英國方面認為，條約既然簽咗，就唔可以咁快亂改。雖然當時愛爾蘭英軍已經撤離得七七八八，但係重有幾千人留守，令到米高·哥連斯最終講唔服反對《英愛條約》嘅軍人。
1922年4月14號，200名反條約派愛爾蘭共和軍佔領咗都柏林嘅法院合署。米高·哥連斯為咗盡最後努力避免內戰，下令佢手下嘅部隊唔進攻法庭合署。1922年6月22號，退役英軍元帥，時任北愛爾蘭政府軍事顧問亨利·威爾遜准男爵喺倫敦被人殺死咗。
內戰正式爆發，米高·哥連斯不得不再次披上軍裝，面對曾經嘅戰友。喺米高·哥連斯嘅指揮之下，自由邦軍隊好快控制咗都柏林。但係反條約派愛爾蘭共和軍，包括伊蒙·德維利拉同埋其他反對條約嘅愛爾蘭議會議員，依然控制住南部嘅莫雲省，以及其他部分地區。
1922年中段，米高·哥連斯以條約派愛爾蘭共和軍為基礎，組建咗一支有組織、有紀律、重有制服嘅自由邦軍隊「愛爾蘭國家軍」，招攬咗一大批曾經喺英軍裡面服過役嘅愛爾蘭籍老兵同埋一大批後生新兵，重做埋軍隊嘅總司令。
米高·哥連斯聯同理察·詹士·繆卡曦同埋安恩·奧杜菲製訂咗一系列用水上飛機突襲反條約派領地，最終喺1922年7月88月期間奪取莫雲省嘅計劃。為咗計劃嘅成功，米高·哥連斯強忍著胃痛、亦都唔理戰友嘅勸阻，親自去咗柯奇郡。
佢喺柯奇市同愛爾蘭共和軍嘅中立派桑·奧希加迪同傅洛利·奧當夏達見咗面，希望佢等向反條約派愛爾蘭共和軍領袖湯馬士·巴拉同埋湯馬士·希烏士轉達自己希望停戰嘅信息。但係米高·合堅遜亦都重申，雖然伊蒙·德維利拉當時都喺柯奇郡，但係無證據顯示伊蒙·德維利拉有同米高·哥連斯碰頭嘅計劃。
1922年8月22號，反條約派愛爾蘭共和軍喺柯奇郡班丹市附近嘅Béal na Bláth村附近嘅一條小路上面設立咗埋伏。由於附近嘅另外兩條小路都已經被反條約派掘到爛晒，因此米高·哥連斯嗰晚祇能夠通過伊條小路返去班丹。
晚上8點，當米高·哥連斯部車開入咗埋伏圈之後，埋伏嘅軍隊開咗槍。唔知點解，米高·哥連斯無好似以往咁要求司機馬上開車撤退，而係命令班手下停車還擊。槍戰持續咗大概20分鐘，米高·哥連斯係唯一一個喪生嘅人，喪生嘅時候佢祇有31歲，而且剛剛同佢個未婚妻嘉芙蓮·碧婕·基亞南訂咗婚無幾耐。
米高·哥連斯嘅遺體喺槍戰結束之後被轉送到一架裝甲車裡面，之後車隊幾經周折先至返到去柯奇市。返到柯奇市之前，維多利亞十字市嘅聖心教堂為米高·哥連斯補做咗臨終聖事。關於係焉個開槍打死米高·哥連斯嘅，目前重未有定論，有人認為係一名效力反條約派愛爾蘭共和軍嘅前英軍槍手，亦都有人認為係一名轉投反條約派嘅條約派士兵。
由於怕反條約派會試圖搶走米高·哥連斯嘅遺體，米高·哥連斯嘅遺體最後要用船先運到去都柏林。喺米高·哥連斯喺都柏林市政廳停靈嗰嘅期間三日，有成千上萬嘅人來向佢致意。米高·哥連斯嘅國葬彌撒喺都柏林聖瑪麗臨時主教座堂舉行，有超過50萬人出席。
老約瑟夫甘迺迪響波士頓出世，出生於有錢世家，老豆係生意人派翠克甘迺迪，佢仲係屋企大仔，有一個細佬方濟各同埋兩個細妹瑪麗、瑪嘉烈。佢早年入讀Boston Latin School，仲曾經係棒球隊成員。佢後嚟跟住堂大佬入讀哈佛大學，本身佢想加入棒球校隊，但係佢最後加入咗Porcellian Club。
佢第一份正式嘅工係銀行點數人員，呢一份工令佢學到唔少有關銀行嘅知識。響1913年，佢老豆間公司出現問題，所以佢同銀行借咗四萬五千去幫老豆。嗰年，佢成日周圍同人講，話自己係全美國最後生嘅銀行點數人員。不過同時間，因為響銀行做嘢，所以佢練就咗好好嘅眼光，為佢帶嚟幾大影響。
第一次世界大戰期間，時任美國總統伍德羅威爾遜問甘迺迪、伯納德巴魯克同埋約翰摩根三個人可唔可以繁殖灰白銀膠菊，因為灰白銀膠菊可以製成膠，但係當時美國嘅灰白銀膠菊主要係嚟自亞洲，而響亞洲運嚟美國途中又成日畀德國水軍沒收。
1939年10月18號，奧斯華響路易斯安那州新奧爾良嘅 old French Hospital 出世，係羅拔·愛德華·李·奧斯華同瑪嘉烈·法西斯·克拉維里共同嘅第二個細路。羅拔·奧斯華係南北戰爭時嘅南軍指揮官羅拔·李嘅遠房表親。
1944年，瑪嘉烈帶住全家由新奧爾良搬去德薩斯州達拉斯。一年後奧斯華入讀小一，跟住嘅六年入面，佢係咁轉校。小四嗰陣，佢接受咗一次智力測試，結果佢嘅智力係103。當時佢身邊好幾個人都話佢係「孤僻同埋喜怒無常嘅人」。
響佢12歲嗰年，佢跟住阿媽到紐約市，有一段時間同大佬莊·皮住埋一齊。兩母子好快就畀人趕咗出嚟，據指係因為奧斯華唔單止打阿媽仲攞刀威脅莊嘅老婆。奧斯華響紐約布朗士升讀七年級，不過因為成日曠課而畀人送去少年管教所接受心理評估。
陰謀論係未有證據嘅𢬿來解釋某啲嘢嘅理論，通常包含指控牽涉事件嘅人或組織有不可告人嘅秘密，尤其是涉嫌犯法或者害人嘅依郁。多數陰謀論都係針對政府或者第啲有權勢嘅人或組織，提出嘅見解同普遍接受嘅史實唔啱。「陰謀論」呢個叫法，通常都係貶義。
林肯同甘迺迪嘅巧合係關於兩位美國總統遇刺案嘅相同或類似地方嘅都市傳說。1963年甘迺迪遇刺之後就有呢個都市傳說。呢個都市傳說第一次出現喺《G.O.P.國會委員會通訊》。馬田加德納喺《科學人》刊登咗一篇揭穿呢一項都市傳說嘅文。
以上部分共通點係啱嘅，例如兩位當選美國總統嘅年份，不過呢點並唔特別，因為美國總統選舉都係4年一次，而佢哋開展政治生涯的時間相差100年。其餘部分扭曲咗事實，有啲被指為巧合嘅地方就全無真憑實據，例如並無任何證據顯示林肯有位名為甘迺迪嘅秘書，曾經擔任佢嘅秘書有約翰海伊同埋約翰·佐治·尼古拉。
有啲都市民俗學家推測，列表嘅出現係源於啲人通過揾其中嘅關連，來表達兩單美國總統遇刺案嘅意義。正如馬田加德納等人所指，儘管啲人可以好輕易從呢兩單遇刺案入面找到睇落有意義嘅共通點，但經過嚴格審視之後，部分巧合嘅地方往往站不著腳。
平均律喺音樂係指將一個八度分做若干等分，係而今一般嘅做法，喺西方音樂通常分 12 等分。平均律可以話係一種妥協，好處係是但一編樂章，用同一件樂器，可以用是但一個音階彈，聽落都一樣同大致正常，唔好處係技術上可能會走音，因為例如喺西方嘅傳統音階裏面，每個音嘅音高其實並唔係平均分佈。
MIDI係種電子網絡傳輸協議，用來將某種輸入裝置嘅訊號傳畀電腦、手機或者其它舞台設備，又或者掉轉係由電腦、手機等等用訊號話畀樂器聽要彈乜嘢。所謂網絡係指樂器同電腦之間嘅互相連接、調整同埋同步，用嘅可以係特別嘅 MIDI 綫同 MIDI 頭，亦都可以係 USB。
北方話由於地理嘅關係，發音會追貼中原標準音，所以文白異讀嘅情形比較輕微。好似北京土話個「薄」字有文讀 bó同白讀 báo 兩個音。南方嘅漢語分支由於歷史、地理同中原相隔遠啲，響口語裏面保存咗好多古音，而讀書人就時不時將啲中原音以文讀音嘅方式帶入呢啲語言，造成好多文白異讀。
簡單來講，文讀音通常用喺書面語同正式嘅場合。白讀音就喺一般口頭場合使用。不過，實際上，幾時用文讀音，幾時用白讀音，要視乎個別詞言而定。通常啲來自遠古嘅成語、用語，都會保存古舊啲嘅白讀音，而新造啲嘅詞，就會用文讀音來讀。
飛機能夠喺15000米嘅高空以2.02倍音速巡航，由巴黎飛到紐約只需三個鐘零四個字，比普通民航客機快一半，所以票價貴但都受商務旅客嘅歡迎。1996年2月7號，和諧飛機由倫敦飛到紐約淨係用咗2個鐘52分59秒，創下航班飛行嘅最快紀錄。
與此同時，法國亦有類似嘅計劃，而且進度與英國相若。法國南方飛機公司同達索公司聯合進行研究，提出咗超級卡拉維爾嘅設計方案，噉又係一種採用三角翼、巡航速度為2.2馬赫、可載客約70人嘅中程超音速客機，同樣地以戴高樂總統為首嘅法國政府亦大力支持呢項計劃並提供咗資助。
喺研發過程中，兩國嘅研製團隊關係甚為密切，經常交換意見。至1960年代初，呢兩種設計經已初步進入建造原型機嘅階段，但由於投資龐大，英國政府遂要求英國飛機公司喺國際間尋找合作夥伴。與數個國家商討後，只有法國對合作計劃有興趣。
合作計劃並非由兩家公司制定，而係由英法政府以國際條約嘅方式商議。喺法國總統戴高樂同英國首相麥克米倫提議下，合作計劃草案於1962年11月28號正式簽訂。呢個計劃並包括咗一項由英方提出嘅條款，如果任何一方取消合作就必須付出巨額賠償金。
起初，雙方有意建造一種長程同一種短程嘅超音速客機，但與潛喺客戶推銷兩種機型後，發現航空公司對短程嘅超音速客機興趣唔大，於是決定取消短程型號。長程型取得超過100架嘅意向性訂單，啟始客戶包括泛美航空、英國海外航空同法國航空，分別訂購6架和諧客機。
其它訂購航空公司包括巴西泛美航空、美國大陸航空、日本航空、漢莎航空、美國航空、聯合航空、印度航空、加拿大航空、布蘭尼夫國際航空、星架坡航空、伊朗航空、希臘奧林匹克航空、澳洲航空、中國民航、中東航空同環球航空。
最初嘅計劃係試製兩架原型機，研製費用為1.5億英鎊，計劃售價為每架約1500萬至1700萬英鎊。首架原型機計劃喺1966年年底首飛，並預計喺1969年取得適航證。至1966年，英法雙方決定擴大研製規模，增加生產兩架預生產機，同兩架供靜力試驗同金屬疲勞試驗用嘅量產機，研製費用增加至5億英鎊。
喺1963年1月13號，當時嘅法國總統戴高樂率先將呢一超音速客機研製計劃，以法語命名為“Concorde”，而英國為咗向法國表示對合作嘅誠意，亦同意採用法語名稱，但後來法國否決英國加入歐洲經濟共同體，時任英國首相麥美倫改變咗主意，認為法國總統戴高樂喺飛機嘅命名上忽視英國，決定將「Concorde」改名做英文「Concord」。
直到1967年12月11號首架和諧客機喺法國圖盧茲出廠，飛機命名先塵埃落定，同日英國科技部部長東尼賓宣佈英方願意使用最初嘅名稱，稱和諧客機為「Concorde」。但噉又引起咗英國國內嘅爭議，一啲英國人認為和諧飛機合作計劃係英國先向法國提出嘅，理應採用英文名稱。
和諧飛機002於1969年4月9號首飛，由菲爾頓飛往位於格洛斯特郡嘅費爾福德空軍基地，試飛員為布賴恩‧杜伯蕭 。喺1969年至1977年期間，費爾福德空軍基地一直被作為英國生產之和諧飛機嘅試驗中心使用。
隨後002號飛機於1972年6月2號啟程飛往中東、遠東地區同澳洲等地共12個國家作巡迴展示，總飛行距離達72,500公里。和諧飛機喺1973年首次飛抵美國，並降落於新建嘅達拉斯－沃斯堡國際機場，同時標誌著該機場正式開幕。
到咗1976年僅餘下四個國家仍然有購買意向，包括英國、法國、中國及伊朗，而最終只有法國航空同英國航空購買，並且兩國政府都分享部份從營運和諧客機取得嘅盈利。以英航為例，和諧客機以政府向英航提供嘅貸款購入，英國政府則收回80%從和諧客機取得嘅盈利，直到1984年先停止。
踏入1974年後，英航同法航開始利用和諧客機進行各種示範同飛行測試。和諧客機試飛過程至今仍然保持著多項記錄，原型機、預產機同首架量產機共試飛咗5,335個鐘，當中2,000個鐘係超音速飛行，試飛總時間遠遠超過同期同等大細嘅亞音速民航客機達4倍咁多。
1976年1月，和諧飛機正式投入航線上飛行。至此為止，英法兩國政府經已喺超音速客機計劃上投資咗超過8億英鎊，超過最初預算近6倍。1977年時，和諧客機實際價格為2,300萬英鎊，亦超過預計價格600萬英鎊。
1976年，喺和諧飛機投入商業飛行嘅4個月以後，英國飛機公司同法國宇航公司又共同提出咗下一代和諧飛機嘅設計方案，稱為“和諧B型”。和諧B型嘅改進重點喺於加大航程，包括加大油箱容量，稍微加大機翼面積，增加前緣襟翼以進一步改善起降時候嘅低速性能，發動機方面取消咗加力燃燒室，以增大壓縮機直徑，增加一級低壓渦輪代替，並加裝噪音消減裝置，呢種新型發動機嘅工作效率比既有嘅奧林匹斯593型重要高25%。
和諧客機採用咗弧形前緣細長三角翼，機身為細長型，主要材質為鋁合金，裝備4具帶加力燃燒室嘅勞斯萊斯奧林匹斯593型渦輪噴氣發動機，單具推力超過38,000磅。喺高效率嘅發動機推進下，和諧飛機嘅巡航速度可長時間保持喺2.
02馬赫，最高巡航高度達18,300米。和諧客機亦係首種使用模擬電傳操縱嘅民航客機，亦係首度以半導體器件同被動元件形成混合集成電路作為飛機電子系統主體 。操作方面，和諧客機需要三名機員共同負責，包括正、副飛行員及飛行機械工程師。
和諧飛機最初嘅設計主導思想，係立足於1950年代嘅航空技術水平，避免採用過多未成熟嘅新技術。但後來喺研製過程中發現，超音速客機喺空氣動力學、飛行控制系統、發動機等方面嘅技術難度都超過咗預期，過分依靠既有技術難以達到預定嘅性能指標，所以和諧飛機嘅發展過程中亦研究、應用咗好多新技術，代表咗1960年代歐洲航空技術嘅最高水平，對以後嘅民航客機發展具有重要影響，但和諧飛機嘅研製時間亦因此大大延長。
和諧飛機嘅S型前緣細長三角翼嘅出現，有功於1950年代至1960年代期間超音速空氣動力學、旋渦動力學嘅蓬勃發展，好多理論上嘅預言經已得到咗風窿試驗嘅證實。第二次世界大戰後，後掠翼得到咗廣泛嘅應用，超音速飛行亦成為可能。
1950年代初，英國皇家飛機研究院空氣動力學部成立咗一個研究小組，開始咗對超音速客機嘅初步研究同設計工作。起初研究小組提出過採用後掠翼嘅方案，但發現噉雖能提高飛行速度，但亦產生咗一啲問題，最主要係降低咗飛機嘅升阻比，起飛著陸距離長。
呢啲空氣動力學家嘅研究發現，氣流從渦流發生器前緣通過會分離出穩定嘅漩渦，高速旋轉嘅氣流提高咗機翼表面嘅負壓，漩渦強度隨迎角增大而增大，產生非常大嘅渦升力，並喺升力線斜率上表現出明顯嘅非線性。呢種非線性升力喺低速或大迎角狀態下更明顯，所產生嘅升力更大。
1950年代起，跨聲速風窿、超聲速風窿成為試驗超音速飛機氣動性能嘅最佳途徑。喺試驗中，三角翼嘅優勢越來越明顯。喺超音速飛行中，三角翼氣動阻力小，而機鼻形成嘅衝擊波到達三角翼嘅大後掠前緣時，會使三角翼產生非常高嘅氣動效率。
細長S型前緣三角翼提高咗低速時嘅升阻比，渦流穩定性好，平衡咗高速同低速時嘅要求，對低速起降時嘅操縱性有所改善。和諧飛機嘅細長三角翼由於有效利用咗脫體渦升力，滿足咗飛機喺低速、大迎角嘅情況下所需要嘅升力。
當任何飛機喺飛越臨界馬赫數時，壓力中心會向後轉移。喺飛機重心唔變嘅情況下會為飛機帶來一股下俯力矩。即使工程師為和諧客機設計咗S型前緣嘅三角翼，壓力中心仍然會後移約2米。雖然可以利用氣動翼面作配平控制來抵銷，但喺如此高速嘅情況下會大幅增加飛機嘅阻力。
為咗令和諧客機喺經濟上可行，佢需要飛行一段頗長嘅距離，呢需要一種高效率嘅發動機。為咗適應超音速飛行嘅需要，因此迎風面積較小嘅渦輪噴氣發動機係最佳選擇，以減少阻力及產生達超音速嘅排氣速度，而油耗較低同噪聲較少嘅渦輪風扇發動機則唔適合用於超音速客機。
每架和諧飛機裝配咗四具由勞斯萊斯同斯奈克瑪公司聯合研製嘅奧林匹斯593 Mk 610型軸流式雙轉子渦輪噴氣發動機，係當時世界上推力最大渦噴發動機，每具可產生多達18.7噸嘅推力。奧林匹斯發動機最初係為火神式轟炸機研製，其後再為和諧客機發展出593型。
四具發動機以兩具一組發動機短艙嘅方式，分別下掛喺機翼下側，而冇發動機支架，減少咗氣體湍流，使發動機更加穩定，以免發動機喺超音速飛行時脫落。和諧飛機亦可以使用反推力裝置，以提高下降率及縮短降落距離。當飛機處於亞音速飛行而高度低於30,000英尺時，靠近機身嘅兩具發動機反推力裝置便可開啟，飛機嘅下降率可提高至每分鐘10,000英尺。
奧林匹斯593型發動機係西方國家唯一一種帶有加力燃燒室嘅民用渦噴發動機。和諧客機除咗喺起飛同跨音速時使用後燃器外，其餘時段均會關閉。實際上喺無後燃器嘅協助下亦能勉強到達2馬赫，但發現要花更長時間喺高阻力跨音速階段嘅加速過程，耗油量反而更高。
由於渦輪噴氣發動機喺低速時效率非常低，和諧飛機喺跑道滑行起飛時就需要消耗超過2噸燃料。由於飛機喺經過長時間飛行後飛機重量隨燃油消耗而減輕，飛機降落後喺地面滑行時只會使用外側嘅兩具發動機就能提供足夠推力。
喺超音速飛行時，進氣道口會產生激波並對空氣進行預壓縮。為咗降低超音速激波阻力，並讓發動機維持最佳進氣效率，和諧飛機嘅進氣道亦經過咗特殊設計。所有常規噴氣發動機都只能吸收速度約0.5馬赫嘅氣流，因此巡航速度達2馬赫嘅和諧客機必須將超音速嘅進氣速度減慢至亞音速，否則發動機效率會大大降低，並可能引發發動機喘振等問題，另外和諧客機亦必須控制減慢氣流速度時所形成嘅震波位置以避免損壞發動機。
如果喺飛行時發動機失效熄火會為傳統亞音速客機帶來重大問題，不但係失去部分推力而且重會產生非常大嘅阻力，導致飛機向失效發動機嘅一方傾斜同偏航。如果呢個情況於超音速飛行時出現，幾乎可以肯定會對機體強度產生極大嘅挑戰 。
發動機失效後進氣道實際上經已毫無作用並且成為嚴重嘅阻力來源，所以和諧客機會將失效發動機嘅進氣道溢流門向下打開，並將斜板完全展開以形成進氣口接近封閉嘅狀態，將氣流下壓並導向發動機下方通過，將發動機短艙恢復流線形，以減低失效發動機產生嘅阻力同時提供少許升力。
和諧飛機喺喺五萬餘呎高空飛行，機外環境溫度約為零下50℃，飛機喺超音速飛行時，空氣壓力同摩擦力會使飛機表面加熱，而且飛機唔同部分嘅升溫情況亦有所差異，並且會喺機身表面形成溫差。超音速飛機最熱嘅部份除咗發動機之外就係機頭頭錐，和諧飛機喺飛行時頭錐最高溫度可達127℃，機身後段亦可超過90℃。
和諧飛機主體材質為硬鋁，僅喺部分需要長時間承受高溫嘅特殊部位，例如升降副翼、發動機短艙等處使用鈦合金同不銹鋼。鋁材喺當時經已喺飛機製造工業廣泛使用，應用經驗較多，而且價格低廉、建構容易。硬鋁結構穩定，可持續承受達127℃嘅高溫，因此和諧飛機嘅最高速度被限制喺2.
為此和諧飛機喺研製時建立咗一個試驗平臺，對一片全尺寸嘅機翼進行反復加熱同冷卻，並定時抽取金屬樣本進行金屬疲勞檢驗。由於熱脹冷縮，和諧客機超音速飛行期間，機身會膨脹延長達300毫米，呢個現象最明顯嘅地方就係飛航工程師嘅儀表板與客艙隔板間嘅距離會喺飛行途中增加並形成一條縫隙。
由於和諧客機具有表面加熱嘅特性，因此其塗裝亦有所限制。機身表面大部分面積只能塗上具有高反射特性嘅白色塗料，以避免超音速飛行時產生嘅高熱影響到鋁製結構同油箱安全 。至1996年，法國航空為咗協助百事可樂宣傳，曾將一架和諧客機除機翼以外塗上以藍色為主嘅廣告塗裝。
和諧客機高速飛行時，轉向會為飛機結構帶來巨大壓力，導致結構扭曲變形。為咗喺超音速飛行時依然能夠維持有效、精確嘅控制，解決辦法係對機翼內側同外側嘅升降副翼，依照唔同嘅速度狀態，進行按比例嘅調整。超音速飛行時，相對軟弱嘅機翼外段嘅副翼控制面將會鎖定喺水平位置，而只會操作靠近翼根位置、相對強度較高嘅內側副翼控制面。
另一方面，細長嘅機身意味住較低嘅結構強度。實際上和諧飛機飛行時機身會出現少許彎曲，尤其喺起飛時呢個現象更為明顯 。呢個時候當飛行員喺機頭回望客艙，就能顯著嘅睇到呢個情況，但由於機艙中段設置咗廁所，阻隔旅客嘅視線，所以大多數旅客並未能察覺到機身嘅變化。
無尾三角翼飛機嘅起飛距離同速度都比較高，呢對飛機嘅制動系統同起落架亦係一項挑戰。和諧飛機起飛速度高達每個鐘400公里，為咗讓飛機喺起飛失敗後迅速減速，和諧客機係首批使用防鎖死煞車系統嘅民航客機，呢個係一套具有防滑、防鎖死等優點嘅安全制動控制系統。
傳統制動系統喺飛機起飛失敗緊急制動時往往只能抱死機輪，加上前沖嘅慣性，容易造成側滑、方向唔受控制嘅情況。防鎖死煞車系統可以防止機輪於煞車時鎖死令輪胎嘅靜摩擦力變成滑動摩擦力而無法控制方向，提高制動效率同操縱性，避免飛機失去控制，呢尤其於濕滑地面更為重要。
和諧飛機亦係全球首種採用碳基煞車裝置嘅民航機。呢個係鄧祿普公司嘅產品 ，能夠把重達188公噸、時速達305公里嘅和諧客機於1,600米內煞停。完全停止後，煞車裝置嘅溫度會達300℃至500℃，需要幾個鐘先冷卻到。
除此之外，由於和諧飛機係無尾三角翼設計，喺起飛時需要一個較大嘅迎角先可以獲得足夠嘅升力，因此起落架亦需要特別加強，並延長主起落架支架。但呢又對起落架嘅收納產生麻煩，為咗減少佔用空間，起落架收起時需要伸縮一段距離，否則兩個起落架將會碰撞。
和諧客機嘅巡航高度遠高於普通亞音速民航機，乘客會因此而承受比普通長途飛行多2倍通量嘅宇宙射線電離輻射。所以早喺和諧飛機投入營運之時，就有學者懷疑長時間超音速飛行會增加患上皮膚癌嘅風險。但實際情況係由於飛行時間相對減少，喺同等飛行距離下所吸收嘅當量劑量會較普通客機為少。
此外，即使係一啲唔尋常嘅太陽活動亦會導致入射輻射大量增加，為保護機內人員，因此駕駛艙內裝有一個宇宙射線測量儀同量度輻射減低率嘅儀器。一旦入射輻射量過高，和諧客機會下降至14,000米以下。量度輻射減低率嘅儀器讀數會決定是否需要下降到更低高度，減少飛機暴露於危險輻射水平嘅時間。
由於和諧飛機巡航高度非常高，該處嘅空氣氧氣含量、氣壓極低，即使機艙有一小處缺口亦會導致嚴重嘅失壓同迅速缺氧，所以乘客亦難以有足夠時間戴上用於普通民航機嘅緊急氧氣面罩。和諧飛機因此使用面積較細嘅窗戶以降低失壓嘅速度，兼且重有一套後備嘅機艙空氣供應系統以儘量喺一小段時間內維持艙內氣壓，而飛行員需要使用持續正壓呼吸機以保障飛行員嘅氧氣供應及其安全，務求令飛機能夠有足夠時間下降到安全高度。
可下垂嘅機鼻頭錐係和諧客機嘅外觀特徵之一，既能喺飛行時保持飛機嘅流線外型減低阻力，又可以於滑行、起飛同著陸時改善飛行員嘅視界。為咗減少飛行阻力，和諧飛機嘅機頭較其它民航機更長，並呈針狀。三角翼飛機起飛同著陸時嘅攻角較大，又長又尖嘅機鼻會影響飛行員對跑道、滑行道嘅視野，因此和諧客機嘅機頭設計成可以改變角度以迎合各種操作需要 。
另外機頭頭錐亦帶有一個整流罩，呢個可移動嘅整流罩具有維持機頭流線型、保護駕駛艙玻璃、阻隔超音速飛行熱力等功能。整流罩會喺頭錐下垂前收納到頭錐內，而當頭錐恢復水平時，整流罩會升回駕駛艙擋風玻璃前方，令機頭回復流線外型。
喺地面滑行同起飛時，駕駛艙內嘅控制器能控制整流罩收納到頭錐內並把頭錐角度下調5°。起飛後，整流罩同頭錐都會恢復原位。至飛機降落前，整流罩會再次收納到頭錐內，然後頭錐會下調12.5°以取得最佳前下方視界。
而降落時頭錐會迅速回復到5°嘅位置以避免頭錐觸地。喺非常罕有嘅情況下，和諧客機會將頭錐下調至12.5°起飛。此外，和諧飛機亦可以僅僅收起整流罩，而頭錐維持水平，但只有喺清潔擋風玻璃同短時間亞音速飛行時使用。
喺定期航班服務中，和諧客機採用一種較有效率嘅「巡航爬升」方式。隨著燃油消耗，飛機變得越來越輕因而能夠爬升至更高嘅高度。噉嘅方式通常有較高效率，因此普通民航客機亦會使用類似呢種方式爬升，名為階段爬升，但普通飛機需要得到航空交通管制員許可先可以爬升至更高高度。
喺北大西洋航線巡航期間，和諧客機喺爬升至50,000英尺後已冇其它民用客機與其共用空層，因此自50,000英尺起和諧客機能緩慢爬升至60,000英尺。 由於平流層氣流運動穩定，氣流以平流運動為主，超音速飛機嘅航線係長期固定嘅，而非好似其它飛行喺平流層底部嘅普通民航客機，需要每日根據天氣情況調整航線。
和諧飛機最初係以「跨大西洋超音速運輸飛機」為目標而研製，英國航空同法國航空嘅計劃係每日由倫敦、巴黎向紐約同華盛頓各開通6趟超音速航班。然而，超音速客機卻喺美國遇到強烈嘅反對聲音。好多紐約同華盛頓嘅環保分子同居民發起咗聲勢浩大嘅“反超音速客機運動”，佢哋對超音速客機造成嘅巨大噪音非常唔滿。
當時美國國會決議禁止和諧客機喺美國著陸，主要原因除咗國民抗議超音速飛機造成嘅音爆現象，而且和諧飛機亦未能夠達到美國聯邦政府喺1969年對噴氣機設立嘅最高噪音標準，令兩家航空公司覬覦嘅跨大西洋航線未能成事。
正當和諧飛機嘅跨大西洋航線陷入僵局狀態時，一啲國家，包括巴林、巴西同部分波斯灣國家，向和諧飛機發出咗歡迎嘅訊息。1976年1月21號，和諧飛機首次投入商業飛行並開通咗定期航班服務。當日，英航同法航分別開通咗由倫敦至巴林，同巴黎至巴西里約熱內盧嘅航線。
儘管美國政府對和諧飛機嘅禁令開始解除，但紐約居民同市政府仍然反對超音速飛機喺當地著陸，紐約市當局又繼續頒布禁令禁止和諧客機來訪肯尼迪機場。1976年5月24號，英國航空同法國航空同時推出和諧飛機跨大西洋航線，兩架飛機幾乎同時到達華盛頓杜勒斯機場。
而紐約對和諧飛機嘅禁令直到1977年10月17號先至正式解除，當日美國最高法院拒絕推翻紐約聯邦地方法院關於否定紐約與新澤西港口管理局繼續禁止和諧飛機著陸嘅裁決，正式批准和諧飛機喺甘迺迪國際機場起降。同時，根據美國方面喺試營運期間嘅評估，發現當時嘅美國總統專機空軍一號所發出嘅噪音，其實比起飛、降落、亞音速飛行時嘅和諧飛機噪音更大。
和諧飛機由圖盧茲起飛，經過3個鐘46分嘅飛行後，于上午10點8分降落於紐約肯尼迪國際機場。由於呢次飛行意義重大，並會向美國媒體舉行隆重嘅記者會，為此英航喺飛行前夕更為兩位飛行員提供咗必要嘅公關技巧訓練，改善佢哋喺應對美國記者尖銳問題嘅應答技巧。
而事實證明呢次嘅公關係成功嘅，航空公司讓記者親身接觸和諧飛機，好多記者一開始就被和諧飛機嘅獨特外形所吸引，而記者會嘅問答進一步釋除咗公眾嘅疑慮。最終，巴黎同倫敦來往紐約甘迺迪國際機場嘅定期航班服務於1977年11月22號開始營運。
英航為咗開拓前往遠東地區嘅超音速航線，英航同星架坡航空喺1977年達成合作計劃，以和諧飛機執行來往倫敦至星架坡嘅超音速航線。一架和諧飛機喺左側機身被塗上新航塗裝，而右側機身則保留英航塗裝。但噪音問題仍然困擾著和諧飛機，呢條遠東航線自1977年12月9號開始，喺執行三次來回以後就暫停咗，原因係馬來西亞政府以噪聲過大為由，拒絕和諧飛機從馬六甲海峽上空通過。
隨後呢條航線喺1979年1月24號恢復並使用新路線以繞過馬來西亞領空，但類似關於噪音嘅爭端又喺印度領空發生，最後呢條航線被認為係唔可行並喺1980年11月1號取消。取得越境飛行權成為和諧飛機最大嘅絆腳石，而英航開通往東京嘅超音速航線嘅計劃亦唔得唔被擱置。
1970年代末，正值墨西哥嘅石油業迅速發展。1978年9月至1982年11月期間，法國航空曾經開辦每週兩班由巴黎至墨西哥城嘅和諧飛機航線。但隨後墨西哥國內發生嘅債務危機同世界經濟危機，導致來往墨西哥嘅客流大減，後期嘅航班幾乎空無一人，呢條航線最終亦被取消。
飛機由華盛頓或紐約飛往墨西哥途中亦並非全程以超音速巡航，喺美洲大陸上空只能以0.95馬赫嘅亞音速飛行以免發生音爆，而離開佛羅里達嚟到墨西哥灣上空時先至可以短暫以2.02馬赫飛行。但其實和諧飛機只要稍微改變航線即可免受美國法例限制，喺1989年4月1號，英國航空嘅和諧飛機喺執行一次環球豪華旅遊包機服務時，使用咗一條新航線，並以2.
1978年到1980年間，布蘭尼夫國際航空租借咗10架和諧客機，英航同法航各提供咗5架，用於來往達拉斯與華盛頓之間嘅亞音速航班服務，機組人員由由布蘭尼夫國際航空派出，而飛機到達華盛頓後由法航同英航嘅機組人員接手餘下前往巴黎及倫敦嘅超音速航程 。
1984年至1991年間，英國航空開辦每週三班以亞音速由倫敦飛往邁阿密嘅和諧飛機服務 喺飛越美國北卡羅來納州嘅海岸線後，能夠以超音速喺大西洋上空飛行6至7分鐘，然後就要準備喺邁阿密降落咗，但呢條航線最後亦因為低上座率而取消。
由於和諧飛機嘅速度性能同高檔服務，和諧飛機經經常被用作個人或團體包機，而法航同英航亦非常樂意提供包機服務，因為利潤會比普通航班更高。例如除夕聚會者可以用相當高嘅費用，租用和諧飛機，通過超音速飛越大西洋嘅速度來克服歐美之間嘅時差，從而喺一夜之間兩次慶祝新年。
而喺法國航空4590號班機空難之前，英國同法國一啲旅遊經營者經常向航空公司要求提供包機服務，定期喺歐洲嘅旅遊目的地之間飛行。美國有一家以開辦和諧飛機豪華旅行團作招徠嘅旅行社，曾多次開辦為期二十四天嘅和諧飛機環遊世界旅行團，每團收費62,000美元，途經夏威夷、澳洲、印度及香港等地。
英國航空非常快發現和諧飛機係佢哋嘅一種頂級產品，但其機票價格卻定得偏低咗。與此同時，根據英航所做嘅市場調查結果，發現大部分目標客戶均認為和諧飛機機票價格實際上應該更高。結果，英航決定將和諧飛機嘅航班大幅加價，並努力提升服務質量以迎合呢啲高端客戶嘅要求。
但此時飛機經已達到起飛速度，無法緊急制動，飛機只能強行起飛。由於飛機失去咗部分推力，無法獲得更高嘅高度同速度，因此飛行員嘗試轉場至附近機場降落嘅方案最終失敗，造成飛機失速，高度急降時機頭迅速拉高，隨後飛機向左側翻滾，並喺輪胎損壞後唔到1分30秒嘅時間內墜毀喺戈內斯嘅一家旅館。
而喺呢次事故之前，和諧飛機被譽為世界上最安全嘅民航客機，每公里飛行里程嘅旅客喪生數目為零。但喺呢次事故發生後，和諧飛機又變成世界上“最危險”嘅民航客機，每一百萬次航班嘅喪生旅客數為12.5人，比安全紀錄第二差嘅客機重要高三倍。
法航隨即停飛所有和諧飛機，適航證分別被法國、英國航空局收回。針對呢次事故，英航同法航對和諧飛機進行咗多項安全改進措施，包括改用米其林特製嘅防刺穿輪胎、鋪設防彈複合材料凱夫拉以保護油箱、改善電氣控制系統安全等。
和諧飛機複飛以後，儘管英航同法航均表示會為和諧飛機“延壽”，並將持續服役至2014年到2017年，但到咗2003年4月10號，兩家航空公司同時宣佈和諧飛機將會喺同年10月退役，理由係自2000年墜機事故後乘坐和諧飛機嘅旅客人數大唔如前，加上九一一事件嘅打擊，令航班需求更加疲弱，而且航空公司亦唔再願意喺經濟衰退嘅時候同時負擔節節上升嘅飛機維護成本。
導致和諧飛機提早退役嘅因素，更重要嘅係和諧飛機本身嘅低盈利能力，甚至亞音速客機頭等艙嘅利潤比和諧飛機更高。和諧飛機日常維修費十分昂貴，每架飛機喺飛行12,000個鐘後，需進行為期十個月嘅大修，每次費用達到一千萬美元。
根據英航同法航嘅財務報告，和諧飛機提前退役可以為兩家公司分別減少1.30億美元同6463萬美元嘅成本支出。此外，航空公司亦失去咗投放巨額資金進行飛機延壽工程嘅意欲。雖然和諧飛機喺1970年代推出之時確係一項科技結晶，但喺營運30年後，其滿佈傳統機械儀表同開關嘅駕駛艙早已變得過時。
由於和諧飛機喺超音速飛機市場上並冇遇到其它強勁嘅競爭者，和諧客機亦冇受到商業壓力而去提升航電系統同乘客嘅舒適水平。呢個情況與同年代推出嘅客機相反。隨著和諧飛機嘅退役，噉又係英航機隊中最後一種需要配備飛行工程師嘅飛機。
事實上，1983年英航以每架1,650萬英鎊價格從政府買入和諧飛機擁有權嘅時候，確實有兩架飛機係以1英鎊嘅象徵式價格成交，但由於當時英航購買和諧飛機嘅資金係由政府借貸，而政府其後一直收返英航營運和諧飛機所得盈利嘅80%，所以經折算後英航買和諧飛機嘅實際價格係每架2,600萬英鎊。
布蘭森後來喺2003年10月23號嘅經濟學人雜誌中撰文透露，佢其後將收購價格提高至每架500萬英鎊，但英航仍然不為所動，而且負責和諧飛機維護同檢修工作嘅空中客車公司隨後亦表示，佢哋唔希望喺未來繼續為機齡漸高嘅和諧飛機提供保養服務及技術支援。
法國航空嘅和諧飛機喺2003年5月30號進行最後一次由巴黎飛往紐約嘅商業飛行。2003年5月31號，當AF001號航班嘅法航和諧飛機從紐約返回，降落喺巴黎戴高樂機場時，正式宣告法航嘅和諧飛機正式停止商業運營。
2003年11月15號，法航和諧飛機嘅一批剩餘零部件同紀念品喺巴黎佳士得拍賣行公開拍賣，有約13,000人到場競投，共拍賣得320萬歐元，部分拍賣品嘅成交價遠超預期 。呢筆收入作為法航企業基金會嘅籌款，冚唪唥用於對困難兒童嘅救助。
2007年9月，法國圖盧茲市決定把和諧飛機嘅剩餘零部件再次公開拍賣。拍賣嘅物品包括原來存放喺圖盧茲市歐洲航天航空防務集團工廠倉庫內嘅超過1000件客機零部件同機艙內裝飾物品，其中包括起價為600歐元嘅乘客座椅、300歐元嘅應急氧氣罩、好多銀質同陶瓷餐具以及其它飛機零件，甚至包括一個起落架，並且呢啲拍賣物品都係從來冇被旅客使用過嘅。
而喺10月22號，倫敦希思羅機場安排兩架分別來自曼徹斯特嘅告別飛行航班，同由紐約飛來嘅正常航班嘅和諧飛機同時降落喺機場嘅兩條跑道。10月23號晚上，英女王伊麗莎白二世特地喺溫莎城堡點燈，為和諧飛機最後一趟西行飛往美國嘅商業航班送行，呢種榮譽通常只會喺國家慶典或外賓來訪時出現。
同日，另外兩架和諧飛機載著貴賓同歷任和諧飛機飛行員分別飛臨比斯開灣同愛丁堡。呢三架和諧飛機返回時被特許繞倫敦低空飛行一圈，然後相繼喺希思羅機場降落，並且喺放低最後一批“超音速旅客”前喺地面滑行咗45分鐘。
2003年12月1號，一批英航和諧飛機嘅物件喺伯罕斯拍賣行公開拍賣，拍賣品共128件，包括馬赫速度表喺內嘅各類儀錶、駕駛員座椅同乘客座椅、飛機上嘅餐具同樽裝酒等，重有相當於原機1%大小嘅飛機模型，甚至重包括機頭頭錐同垂直尾翼嘅方向舵，遠遠高於拍賣預定目標50萬英鎊。
呢啲物品最終以76.37萬英鎊嘅價格成交，其中和諧飛機嘅頭錐罩被一位美國工程師以32萬英鎊嘅價格買下，而一個飛行員嘅座椅則賣出咗2.6萬英鎊。呢筆收益大部分均用於慈善用途。隨著和諧飛機年代嘅結束，英航喺2007年3月宣佈，位於倫敦希思羅機場入口、自1990年起放置咗一架40%比例和諧飛機模型嘅廣告位置將唔再獲得續約，呢架模型後來被遷移至布魯克蘭博物館展示。
從2010年2月開始，一組由法國航太和英國飛機公司嘅工程師團隊試圖修復一架目前存放喺法國航空航天博物館嘅和諧客機嘅發動機，並令佢能夠使用引擎喺地面滑行。2010年5月29號起，佢哋開始對飛機進行檢查，首先將測試客機嘅勞斯萊斯發動機是否仍能安全啟動，以及呢架和諧客機是否能喺跑道上滑行。
作為英航同法航嘅“旗艦”，和諧客機為乘客帶來嘅體驗與其它亞音速客機有非常多唔同之處。英航與法航嘅和諧客機客艙佈局均為單一客艙級別，載客100人。客艙被劃分為前後兩個部分，前艙載客40人，後艙載客60人，前後艙之間以廁所分隔。